สนช.มีมติเอกฉันท์เห็นชอบร่าง พ.ร.บ.คอมพ์ฯ วาระ 2-3 รอประกาศใช้
 สนช.มีมติเอกฉันท์เห็นชอบร่าง พ.ร.บ.คอมพ์ฯ วาระ 2-3 รอประกาศใช้
16 ธ.ค. 2559

ที่ประชุมสภานิติบัญญัติแห่งชาติ (สนช.) เปิดเผยว่า วันนี้(16 ธ.ค.) มีมติเป็นเอกฉันท์เห็นชอบร่าง พ.ร.บ. ว่าด้วยการกระทำผิดเกี่ยวกับคอมพิวเตอร์ ในวาระ 2 และ 3 ด้วยคะแนนเสียง 168 เสียง งดออกเสียง 5 จากนี้จะต้องรอประกาศใช้เป็นกฎหมายต่อไป
โดยที่ประชุม สนช.ได้ปรับแก้ องค์ประกอบของคณะกรรมการกลั่นกรองข้อมูลคอมพิวเตอร์ ตามข้อสังเกตของคณะกรรมาธิการฯ เพื่อให้เกิดความคุ้มครองสิทธิของผู้ที่นำข้อมูลลงในระบบคอมพิวเตอร์ โดยเพิ่มจำนวนคณะกรรมการกลั่นกรองฯเป็น 9 คน ส่วนคุณสมบัติของภาคเอกชน 3 คน ที่เข้ามาร่วมเป็นกรรมการ จะมาจากภาคสิทธิมนุษยชนด้านสื่อสารมวลชนและด้านเทคโนโลยีสารสนเทศ หรือด้านอื่นที่เกี่ยวข้อง 
นอกจากนี้ สนช.หลายคนยังได้ตั้งข้อสังเกต มาตรา 20 เรื่อง การให้อำนาจเจ้าหน้าที่ยื่นขอให้ศาลมีคำสั่งระงับการเผยแพร่หรือลบข้อมูลคอมพิวเตอร์ออกจากระบบ เกี่ยวกับหลักปฏิบัติของ (4)  มาตรา 21/1 กรณีการทำให้แพร่หลายซึ่งข้อมูลคอมพิวเตอร์ที่มีลักษณะขัดต่อความสงบเรียบร้อยหรือศีลธรรมอันดีของประชาชน ซึ่งสังคมให้ความสนใจและมีข้อกังวลกลัวเจ้าหน้าที่จะใช้อำนาจเกินขอบเขต
พล.ต.อ.ชัชวาลย์ สุขสมจิตร์ ประธานกรรมาธิการ (กมธ.) วิสามัญพิจารณาร่าง พ.ร.บ.ว่าด้วยการกระทำความผิดเกี่ยวกับคอมพิวเตอร์ กล่าวว่า ศาลจะเป็นผู้ใช้ดุลยพินิจว่ากรณีใดเข้าข่ายความผิดหรือไม่ อย่างไร โดยมีคณะกรรมการกลั่นกรองข้อมูลคอมพิวเตอร์าพิจารณาให้เจ้าหน้าที่เป็นผู้ยื่นคำร้องต่อศาล หากพบว่ากรณีใดมีความผิดก็สั่งระงับการเผยแพร่หรือลบข้อมูล 
พร้อมยืนยันว่า กมธ.รับฟังความเห็นทุกฝ่าย และย้ำว่าที่ผ่านมาได้เปิดเวทีรับฟังความเห็นมาตลอด ให้ความมั่นใจว่าไม่ได้มีเรื่องเชื่อมโยงเกี่ยวกับซิงเกิ้ลเกตเวย์อย่างที่หลายฝ่ายกังวลและหยิบยกมาเป็นประเด็นให้เกิดความสับสน
“ผมขอขอบคุณทุกความเห็น ร่างกฎหมายนี้ไม่ได้เรียกว่าผ่านฉลุย เราพิจารณาอย่างรอบคอบ ใช้เวลานาน ที่ผ่านมาก็เปิดรับฟังมาโดยตลอด ไม่คิดว่าเป็นคนละฝั่งหรือคนละพวกกัน”พล.ต.อ.ชัชวาลย์ กล่าว